C 13/1

Komisijas Atzinums

(2020. gada 14. janvāris)

par kodolelektrostacijas Neckarwestheim GKN-II (Bādenes-Virtembergas federālā zeme, Vācija) izņemšanas no ekspluatācijas un daļu demontāžas procesā radušos radioaktīvo atkritumu apglabāšanas plānu

(Autentisks ir tikai teksts vācu valodā)

(2020/C 13/01)

Turpmāk izklāstītais novērtējums veikts saskaņā ar Euratom līgumu, neskarot nekādus papildu novērtējumus, kas jāveic saskaņā ar Līgumu par Eiropas Savienības darbību, un saistības, kas izriet no tā un no sekundāriem tiesību aktiem (1).

2018. gada 6. decembrī Eiropas Komisija saskaņā ar Euratom līguma 37. pantu no Vācijas valdības saņēma vispārīgos datus attiecībā uz kodolelektrostacijas Neckarwestheim GKN-II izņemšanas no ekspluatācijas un daļu demontāžas procesā radušos radioaktīvo atkritumu apglabāšanas plānu (2).

Pamatojoties uz šiem datiem un Komisijas 2019. gada 29. janvārī pieprasīto papildu informāciju, ko Vācijas iestādes sniedza 2019. gada 3. septembrī, un apspriedusies ar ekspertu grupu, Komisija ir sagatavojusi šādu atzinumu.

1. Attālums starp objektu un tuvāko robežu ar citu dalībvalsti, šajā gadījumā Franciju, ir 69 km.

2. Normālos kodolelektrostacijas Neckarwestheim GKN-II izņemšanas no ekspluatācijas un demontāžas apstākļos šķidro un gāzveida radioaktīvo efluentu izplūdes nevar radīt būtisku risku citas dalībvalsts iedzīvotāju veselībai, ņemot vērā dozas limitus, kas noteikti Drošības pamatstandartu direktīvā (3).

3. Cietos radioaktīvos atkritumus īslaicīgi uzglabā pašā objektā pirms to pārvešanas uz licencētajām apstrādes vai apglabāšanas iekārtām, kas atrodas Vācijā. Cietie materiāli un materiālu atlikumi, kas nav radioaktīvi un atbilst atbrīvojuma līmeņiem, tiks atbrīvoti no regulatīvās kontroles, un tos varēs vai nu nodot apglabāšanai kā konvencionālos atkritumus, vai nodot atkalizmantošanai vai reciklēšanai. Atbrīvošanu no kontroles veic atbilstoši kritērijiem, kas noteikti Drošības pamatstandartu direktīvā.

4. Ja pēc tāda veida un apmēra avārijām, kādas aplūkotas vispārīgajos datos, notiktu neparedzēta radioaktīvo efluentu noplūde, radioaktīvā starojuma dozas, ko saņemtu citas dalībvalsts iedzīvotāji, būtiski neietekmētu to veselību, ņemot vērā standartlīmeņus, kas noteikti drošības pamatstandartu direktīvā.

Līdz ar to Komisija uzskata, ka, īstenojot tādu visu veidu radioaktīvo atkritumu apglabāšanas plānu, kuri rodas kodolelektrostacijas Neckarwestheim GKN-II (Bādenes-Virtembergas federālā zeme, Vācija) izņemšanas no ekspluatācijas un daļu demontāžas procesā, ne normālos darbības apstākļos, ne pēc tāda veida un mēroga avārijām, kādas aplūkotas vispārīgajos datos, nevienā citā dalībvalstī nevar rasties ūdens, augsnes vai gaisa telpas radioaktīvais piesārņojums, kas būtu būtisks no iedzīvotāju veselības viedokļa, ņemot vērā noteikumus, kas izklāstīti Drošības pamatstandartu direktīvā.

Briselē, 2020. gada 14. janvārī Komisijas vārdā – Kadri SIMSON Komisijas locekle

(1) Piemēram, saskaņā ar Līgumu par Eiropas Savienības darbību sīkāk būtu jāvērtē vidiskie aspekti. Komisija orientējoši vērš uzmanību uz noteikumiem Direktīvā 2011/92/ES par dažu sabiedrisku un privātu projektu ietekmes uz vidi novērtējumu, kas grozīta ar Direktīvu 2014/52/ES; tāpat šeit minama Direktīva 2001/42/EK par noteiktu plānu un programmu ietekmes uz vidi novērtējumu, kā arī Direktīva 92/43/EEK par dabisko dzīvotņu, savvaļas faunas un floras aizsardzību un Direktīva 2000/60/EK, ar ko izveido sistēmu Kopienas rīcībai ūdens resursu politikas jomā.

(2) Radioaktīvo atkritumu apglabāšana Komisijas 2010. gada 11. oktobra Ieteikuma 2010/635/Euratom par Euratom līguma 37. panta piemērošanu (OV L 279, 23.10.2010., 36. lpp.) 1. punkta izpratnē.

(3) Padomes 2013. gada 5. decembra Direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem (OV L 13, 17.1.2014., 1. lpp.).